钦定古今图书集成/理学汇编/学行典/第132卷 > 徐三重庸斋日记 > 《火灾应诏上封事》前人
## 钦定古今图书集成/理学汇编/学行典/第132卷 > 徐三重庸斋日记 > 《火灾应诏上封事》前人

臣闻“任天下之大，立心不可不公；守天下之重，持心
不可不敬。”往者陛下上畏天戒，下恤人言，内则拘制
于权臣，外则恐怯于彊敌，敬心既不敢尽弛，则私意
亦未得尽行。比年以来，天戒人言既以玩熟，而贪浊
柄国，黩货无厌。彼既将恣行其私，则不得不纵陛下
之所欲为，于是前日之敬畏尽忘，而一念之私，始四
出而不可御矣。故凡陛下之所以未能任大守重，而
至于召怨宿祸者，始于立心之未公，成于持心之不
敬。私以为主，而肆以行之，此所以感动天地，而水火
之灾捷出于数月之内也。陛下得不亟为治乱持危
之计，而可复以常日玩忽之心处之乎？